LAZDIJŲ RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

DĖL LAZDIJŲ RAJONO SAVIVALDYBĖS KAIMO PLĖTROS PROGRAMOS LĖŠŲ NAUDOJIMO TVARKOS APRAŠO PATVIRTINIMO

2016 m. balandžio 18 d. Nr. 10V-296

Lazdijai

Vadovaudamasis Lietuvos Respublikos vietos savivaldos įstatymo 29 straipsnio 8 dalies 3 punktu ir Kaimo plėtros programa, patvirtinta Lazdijų rajono savivaldybės tarybos 2016 m. vasario 19 d. sprendimu Nr. 5TS-342 „Dėl Lazdijų rajono savivaldybės 2016–2018 metų strateginio veiklos plano patvirtinimo“,

t v i r t i n u Lazdijų rajono savivaldybės kaimo plėtros programos lėšų naudojimo tvarkos aprašą (pridedama).

Administracijos direktorius	Audrius Klėjus

PATVIRTINTA

Lazdijų rajono savivaldybės

administracijos direktoriaus

2016 m. balandžio 18 d. įsakymu

Nr. 10V-296

LAZDIJŲ RAJONO SAVIVALDYBĖS KAIMO PLĖTROS PROGRAMOS LĖŠŲ NAUDOJIMO TVARKOS APRAŠAS

I skyrius

BENDROJI DALIS

1. Lazdijų rajono savivaldybės kaimo plėtros programos lėšų naudojimo tvarkos aprašas nustato Kaimo plėtros programos lėšų panaudojimą, vykdymo tvarką, kontrolę ir atskaitomybę bei reikalavimus prašymų teikėjams. Lazdijų rajono savivaldybės kaimo plėtros programai (toliau – Kaimo plėtros programa) įgyvendinti lėšos skiriamos iš Lazdijų rajono savivaldybės biudžeto.

2. Kaimo plėtros programos lėšos naudojamos:

2.1. ūkininkų, įregistravusių ūkininko ūkį nustatyta tvarka, patirtiems nuostoliams gaisrų ir kitų nelaimių, susijusių su ūkininkavimu, atvejais kompensuoti;

2.2. žemdirbių varžyboms, šventėms organizuoti, išvykoms į žemės ūkio parodas, kuriose Lazdijų rajono savivaldybė dalyvauja kaip organizatorė arba rėmėja, finansuoti.

2.3. skatinti naujų darbo vietų kūrimą kaime, padedant ūkininkams įsigyti mėsinių veislinių galvijų.

3. Kaimo plėtros programos lėšos naudojamos atsižvelgiant į Lazdijų rajono savivaldybės tarybos sprendimu patvirtinto Lazdijų rajono savivaldybės strateginio veiklos plano Kaimo plėtros programoje nurodytus atitinkamų metų asignavimus, skirtus programos priemonėms įgyvendinti. Kaimo plėtros programos sąmatą metams tvirtina Lazdijų rajono savivaldybės administracijos direktorius.

II skyrius

PROGRAMOS LĖŠŲ SKYRIMAS

4. Prašymams dėl Kaimo plėtros programos lėšų skyrimo nagrinėti Lazdijų rajono savivaldybės administracijos direktoriaus įsakymu sudaroma komisija (toliau – Komisija) ir patvirtinamas Komisijos darbo reglamentas.

5. Komisija išnagrinėja gautus prašymus, teikia siūlymus dėl lėšų skyrimo ir jų dydžio Lazdijų rajono savivaldybės administracijos direktoriui. Komisijos siūlymai yra rekomendacinio pobūdžio. Galutinį sprendimą dėl lėšų skyrimo ir jų dydžio priima Lazdijų rajono savivaldybės administracijos direktorius.

6. Parama pagal 2.3 papunktį skiriama uždarosios akcinės bendrovės Žemės ūkio paskolų garantijų fondo (toliau – paskolų garantijų fondas) suteikto kredito garanto dalies kompensavimui, įsigijus veislinių mėsinių galvijų.

7. Ūkininkas, kreipdamasis dėl kompensacijos pagal 2.1 papunktį, turi pateikti:

7.1. asmens dokumento kopiją;

7.2. sugadinto turto nuosavybę įrodančius dokumentus;

7.3. prašymą, kuriame nurodomas turtinės žalos dydis (jei nustatyti neįmanoma, – preliminarus);

7.4. jeigu nelaimė susijusi su gaisru, – priešgaisrinės gelbėjimo tarnybos pažymą;

7.5. banko pavadinimą ir sąskaitos numerį, kur reikėtų pervesti lėšas, bei telefono numerį.

8. Organizatorius, kreipdamasis dėl finansavimo pagal 2.2 papunktį, turi pateikti motyvuotą prašymą, kuriame nurodoma renginio vieta, laikas ir prašomų lėšų dydis.

9. Ūkininkas, kreipdamasis dėl paramos pagal 2.3 papunktį, turi pateikti:

9.1. gyvulių įsigijimo dokumentus (kilmės pažymėjimus, sąskaitas faktūras už įsigytus mėsinius veislinius gyvulius, kredito garantijos garantinio užmokesčio apmokėjimo sąskaitą);

9.2. VšĮ „Darbo vietų kūrimo fondas“ rekomendaciją apie atitikimą paramai;

9.3. laisvos formos prašymą.

10. Dokumentai paramai gauti priimami Lazdijų rajono savivaldybės administracijos Dokumentų ir informacijos skyriaus „vieno langelio“ asmenų aptarnavimo kabinete, gali būti atsiųsti paštu arba elektroniniu būdu, pasirašyti kvalifikuotu elektroniniu parašu.

11. Kompensacijos, skiriamos pagal šio aprašo 2.1 papunktį, dydis negali būti didesnis už padarytą žalą.

12. Kompensacijos, skiriamos pagal šio aprašo 2.3 papunktį, dydis gali būti iki 50 proc. garantinio užmokesčio už suteiktą kredito garantiją paskolų garantijų fondui, bet ne didesnis kaip 500 Eur (penki šimtai eurų) vienam pareiškėjui.

13. Pareiškėjas apie Kaimo plėtros programos lėšų skyrimą informuojamas raštu per 7 darbo dienas nuo sprendimo priėmimo.

14. Buhalterinės apskaitos skyrius skirtas lėšas perveda į gavėjo nurodytą sąskaitą per 10 darbo dienų nuo Lazdijų rajono savivaldybės administracijos direktoriaus įsakymo įsigaliojimo dėl lėšų skyrimo dienos.

III SKYRIUS

PROGRAMOS LĖŠŲ APSKAITA IR KONTROLĖ

15. Kaimo plėtros programos lėšų panaudojimo apskaitą tvarko Lazdijų rajono savivaldybės administracijos Buhalterinės apskaitos skyrius.

16. Kaimo plėtros programos lėšų panaudojimo kontrolę vykdo Lazdijų rajono savivaldybės administracijos Centralizuotas savivaldybės vidaus audito skyrius.

_________________________________